钦定古今图书集成/明伦汇编/官常典/第509卷 > 张忠
## 钦定古今图书集成/明伦汇编/官常典/第509卷 > 张忠

按《宋史》本传：“忠，开封人。初隶龙骑备征，选为教骏。有
军校恣掊敛，忠殴杀之，坐配鼎州。既遁去为盗，复招
出隶龙猛军。以材武补三班借职、陕西总管司指挥
使。数攻破堡砦，杀剧贼张海、郭邈山。从平恩州，功第
一。累迁如京使、资州刺史，历真定府、定州、高阳关、京
东西路兵马钤辖。侬智高反，就移广东，领英州团练”
使。初，智高围广州，时洪州驻泊都监蔡保恭及知英
州苏缄以兵八千人据边渡村，扼贼归路，忠夺而将
之，谓其下曰：“我十年前一健儿，以战功为团练使，若
曹勉之。”于是不介骑而前。会先锋遇贼奔，忠手拉贼
帅二人，马陷泞不能奋，遂中标枪死焉。其父率府副
率致仕馀庆为左监门卫大将军，赐第一区，给半俸
终身。封其母为河内郡夫人；弟愿迁右班殿直、阁门
祗候，官其子永寿、永吉、永德及其婿刘𬭚凡四人。封
长女为清河县君。